CELEX: C2007/247/73
Language: el
Date: 2007-10-20 00:00:00
Title: Υπόθεση F-87/07: Προσφυγή/αγωγή της 31ης Αυγούστου 2007 — Luigi Marcuccio κατά Επιτροπής

20.10.2007   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 247/45
            
         Προσφυγή/αγωγή της 31ης Αυγούστου 2007 — Luigi Marcuccio κατά Επιτροπής
   (Υπόθεση F-87/07)
   (2007/C 247/73)
   Γλώσσα διαδικασίας: η ιταλική
   Διάδικοι
   
      Προσφεύγων/ενάγων: Luigi Marcuccio (Tricase, Ιταλία) (Εκπρόσωπος: G. Cipressa, avvocato)
   
      Καθής/εναγομένη: Επιτροπή των Ευρωπαϊκών Κοινοτήτων
   Αιτήματα του προσφεύγοντος/ενάγοντος
   Ο προσφεύγων/ενάγων ζητεί από το Δικαστήριο Δημόσιας Διοίκησης:
   
               —
            
            
               να ακυρώσει το από 18 Δεκεμβρίου 2006 σημείωμα με αριθμό πρωτοκόλλου ADMIN.B.2 MB/hm (2006) 29517·
            
         
               —
            
            
               να ακυρώσει την απόφαση, όπως και αν αυτή διατυπώνεται, διά της οποίας απερρίφθη εκ μέρους της καθής/εναγομένης η αίτηση που είχε απευθύνει στις 2 Αυγούστου 2006 ο προσφεύγων/ενάγων προς την αρμόδια για τους διορισμούς αρχή με αντικείμενο αφενός, να του καταβληθεί αποζημίωση για το τμήμα εκείνο της ζημίας που του έχει ήδη προκληθεί, από την ημερομηνία επελεύσεώς της, λόγω πράξεων, γεγονότων και παράνομων συμπεριφορών σχετικά με τις ιατρικές βεβαιώσεις που είχε προσκομίσει ο προσφεύγων/ενάγων το θέρος του 2001 (στο εξής: επίδικη ζημία), και, αφετέρου, την άδεια, βάσει του άρθρου 19 του Κανονισμού Υπηρεσιακής Καταστάσεως των Υπαλλήλων των Ευρωπαϊκών Κοινοτήτων, να καταθέσει ενώπιον της δικαστικής αρχής στην οποία προτίθεται να προσφύγει στοιχεία αφορώντα τις πράξεις, τα γεγονότα και τις ως άνω συμπεριφορές καθώς και την άδεια να προσκομίσει ενώπιον των αρμόδιων δικαιοδοτικών οργάνων σημείωμα της 14ης Αυγούστου 2001 το οποίο φέρει την υπογραφή του αναπληρωτή προϊσταμένου της διοικητικής μονάδας της ιατρικής υπηρεσίας της Επιτροπής·
            
         
               —
            
            
               να ακυρώσει, στον βαθμό που απαιτείται, το από 27 Απριλίου 2007 σημείωμα, αριθμός σχετικού, ADMIN.B.2/MB/ade D(07) 9132, με το οποίο απορρίφθηκε η από 12 Ιανουαρίου 2007 διοικητική ένσταση του προσφεύγοντος/ενάγοντος κατά της απορρίψεως της από 2 Αυγούστου 2006 αιτήσεώς του·
            
         
               —
            
            
               να επιβεβαιώσει ότι όντως έλαβαν χώρα οι πράξεις, τα γεγονότα και οι συμπεριφορές περί των οποίων γίνεται λόγος στην από 2 Αυγούστου 2006 αίτηση του προσφεύγοντος/ενάγοντος, καθώς και, έστω και παρεμπιπτόντως, να αναγνωρίσει την έλλειψη νομιμότητας αυτών·
            
         
               —
            
            
               να υποχρεώσει την καθής/εναγομένη να καταβάλει στον προσφεύγοντα/ενάγοντα το ποσόν των 100 000 ευρώ ή το μεγαλύτερο ή μικρότερο ποσόν που πρόκειται να καθορίσει το Δικαστήριο Δημόσιας Διοίκησης κατά δίκαιη και επιεική κρίση ως αποζημίωση, μέχρι σήμερα, για το τμήμα εκείνο της επίδικης ζημίας που ήδη έχει προκληθεί σε βάρος του προσφεύγοντος/ενάγοντος·
            
         
               —
            
            
               να υποχρεώσει την καθής/εναγομένη να καταβάλει στον προσφεύγοντα/ενάγοντα, για κάθε επί πλέον ημέρα, αφ' ής στιγμής παραμένουν ανεκτέλεστες και χωρίς καμία συνέχεια οι σχετικές αποφάσεις, παρά την αποδοχή στο σύνολό τους των αιτημάτων της παρούσας προσφυγής/αγωγής, το ποσόν των 20 ευρώ ή το μεγαλύτερο ή μικρότερο ποσόν που το Δικαστήριο Δημόσιας Διοίκησης πρόκειται να καθορίσει κατά δίκαιη και επιεική κρίση, ποσόν αντιστοιχούν στην πρώτη ημέρα κάθε μηνός σε συνάρτηση με τα γεγενημένα δικαιώματα, όπως προεκτέθηκε, ως αποζημίωση για το τμήμα εκείνο της επίδικης ζημίας που θα προκύψει εν τω μεταξύ από την επαύριο και μέχρι την ημερομηνία εκτελέσεως·
            
         
               —
            
            
               να καταδικάσει την καθής/εναγομένη στα δικαστικά έξοδα.
            
         Λόγοι ακυρώσεως και κύρια επιχειρήματα
   Προς στήριξη της επιχειρηματολογίας του, ο προσφεύγων/ενάγων επικαλείται τους ακόλουθους τρεις λόγους ακυρώσεως που περιλαμβάνει η προσφυγή του: 1) παντελή έλλειψη αιτιολογήσεως, αλλά και έλλειψη λογικής ακολουθίας, έλλειψη συνοχής, έλλειψη ορθολογισμού, σύγχυση και προσχηματικό χαρακτήρα των λόγων που επικαλέστηκε η καθής/εναγομένη 2) σοβαρή, πασιφανή και πρόδηλη παράβαση του νόμου, 3) παράβαση του καθήκοντος αρωγής και εκείνου περί χρηστής διοικήσεως.